E-tol, Prasa se nuwe ‘redder’ oplaas aangewys | Netwerk24
E-tol, Prasa se nuwe ‘redder’ oplaas aangewys
Deur Lameez Omarjee, Fin24 24 Julie 2019 16:09
Fikile Mbalula, minister van vervoer. Foto: Argief
Alec Moemi is pas as die nuwe direkteur-generaal (DG) van die departement van vervoer aangewys.
Dié pos was twee jaar lank vakant.
Fikile Mbalula, minister van vervoer, het Moemi se aanstelling Woensdag in ’n inligtingsessie in die parlement bekend gemaak.
Die vervoerdepartement is reeds sedert Mei 2016 sonder ’n DG nadat Godfrey Selepe afgedank is.
Moemi, wat op 1 Augustus in sy nuwe pos begin, was voorheen die DG van sport en vermaak.
Van sy take sal insluit om sleutelposte by die departement so spoedig as moontlik te vul. Die departement het tans meer as 21 senior poste wat vakant is, insluitend verskeie kritieke poste wat dringend gevul moet word.
Moemi sal ook direksielede en amptenare by verskeie instellings moet aanwys wat onder die departement se portefeulje val.
Afgesien daarvan sal Moemi moet help om die uitdagings by Prasa en met e-tol op te los.
Mbalula en David Makhura, Gauteng se premier, is onlangs deur die kabinet gelas om voor die einde van aanstaande maand met ’n oplossing vir die provinsie se “probleem” met e-tol vorendag te kom.
Moemi sal ook moet help om ’n omkeerplan by Prasa in werking te stel.
“Dit is ’n enorme taak en dit word nie ligtelik opgeneem nie,” sê Moemi oor sy verantwoordelikhede.
“Ons is bewus van die mandaat en die prioriteite wat die minister (Mbalula) vir ons gegee het.”
Mbalula sê hy is vol vertroue dat Moemi hom suksesvol van sy taak sal kwyt.
“Ons sal die spertyd van einde Augustus haal en met ’n haalbare oplossing vorendag kom om die uitdagings rakende e-tol te takel.” – Fin24, verwerk
Meer oor: Prasa | Vervoer | E-Tol | Staatsondernemings | Direkteur-Generaal
Tito raas en blaas, maar betaal self géén e-tol